CELEX: 32013D0201(03)
Language: lv
Date: 2013-01-30 00:00:00
Title: Komisijas Īstenošanas lēmums ( 2013. gada 30. janvāris ) par mutes un nagu sērgas vīrusa antigēnu iepirkšanu un uzglabāšanu

1.2.2013   
            
            
               LV
            
            
               Eiropas Savienības Oficiālais Vēstnesis
            
            
               C 30/15
            
         KOMISIJAS ĪSTENOŠANAS LĒMUMS
   (2013. gada 30. janvāris)
   par mutes un nagu sērgas vīrusa antigēnu iepirkšanu un uzglabāšanu
   2013/C 30/09
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2003. gada 29. septembra Direktīvu 2003/85/EK par Kopienas pasākumiem mutes un nagu sērgas kontrolei, ar kuru atceļ Direktīvu 85/511/EEK un Lēmumus 89/531/EEK un 91/665/EEK un groza Direktīvu 92/46/EEK (1), un jo īpaši tās 80. panta 2. punktu,
   ņemot vērā Padomes 2009. gada 25. maija Lēmumu 2009/470/EEK par izdevumiem veterinārijas jomā (2) un jo īpaši tā 17. panta otro daļu,
   tā kā:
   
               (1)
            
            
               Lēmumā 2009/470/EK ir noteikta procedūra, kas reglamentē Savienības finansiālo ieguldījumu īpašiem veterināriem pasākumiem. Šie pasākumi ietver kampaņu pret mutes un nagu sērgu. Lēmums 2009/470/EK paredz, ka Savienības atbalstu var piešķirt, lai izveidotu Savienības rezerves mutes un nagu sērgas vakcīnām, un pieprasa noteikt Savienības līdzdalības līmeni un šādas līdzdalības nosacījumus.
            
         
               (2)
            
            
               Saskaņā ar Padomes 1991. gada 11. decembra Lēmumu 91/666/EEK, ar ko nosaka Kopienas mutes un nagu sērgas vakcīnu rezerves izveidošanu (3), ir izveidoti antigēnu krājumi ātrai vakcīnu pagatavošanai pret mutes un nagu sērgu.
            
         
               (3)
            
            
               Saskaņā ar Direktīvu 2003/85/EK Komisijai ir jānodrošina, lai Savienības koncentrētu inaktivētu antigēnu rezerves mutes un nagu sērgas vakcīnu ražošanai tiktu glabātas Savienības antigēnu un vakcīnu bankas telpās. Drošības apsvērumu dēļ rezerves tiek turētas izraudzītās vietās ražotāja telpās.
            
         
               (4)
            
            
               Par devu skaitu un mutes un nagu sērgas vīrusa antigēnu celmu daudzveidību un apakštipiem, kas glabājas Savienības antigēnu un vakcīnu bankā, lemj, ņemot vērā Direktīvā 2003/85/EK paredzēto ārkārtas rīcības plānu ietvaros paredzētās vajadzības un epidemioloģisko situāciju, vajadzības gadījumā apspriežoties ar mutes un nagu sērgas Eiropas Savienības references laboratoriju (4)
                   (5)
                   (6).
            
         
               (5)
            
            
               Saskaņā ar Komisijas 2009. gada 22. jūnija Lēmumu 2009/486/EK par mutes un nagu sērgas vīrusa antigēnu iepirkšanu (7) un Komisijas 2010. gada 21. jūnija Lēmumu C(2010) 3913 par mutes un nagu sērgas vīrusa antigēnu iepirkšanu un šādu antigēnu izņemšanu no Savienības rezervēm un aizstāšanu Savienības rezervēs, un par Lēmuma 2009/486/EK grozīšanu (8) Komisija ir reorganizējusi Savienības antigēnu un vakcīnu banku, pamatojoties uz jauniem līgumiem, kas noslēgti ar ražotāju.
            
         
               (6)
            
            
               Saskaņā ar Direktīvas 2003/85/EK 83. panta 3. punktu un Lēmuma 2009/470/EK 15. pantu, ja tas ir Savienības interesēs, vakcīnas var piegādāt trešām valstīm un jo īpaši valstīm ar endēmisku mutes un nagu sērgas situāciju. Atkarībā no epidemioloģiskās situācijas attiecīgajā trešā valstī šādām vakcīnām jābūt polivalentām, ar saderīgiem antigēniem dažādos sastāvos.
            
         
               (7)
            
            
               Atsevišķās Ziemeļāfrikas daļās un Eirāzijas rietumos mutes un nagu sērgas situācija ir būtiski pasliktinājusies, galvenokārt tādēļ, ka tur ir izplatījušies šīm valstīm eksotiski mutes un nagu sērgas vīrusi vai tādēļ, ka tur ir ievazājušies iepriekš sastopamo serotipu jauni paveidi, kas atšķiras antigēnu ziņā.
            
         
               (8)
            
            
               Tādēļ, reaģējot uz epidemioloģisko situāciju Savienības kaimiņvalstīs, ir jāiegādājas antigēnu papildu daudzumi.
            
         
               (9)
            
            
               Saskaņā ar 75. pantu Padomes 2002. gada 25. jūnija Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (9) (turpmāk “Finanšu regula”), un 90. panta 1. punktu Komisijas 2002. gada 23. decembra Regulā (EK, Euratom) Nr. 2342/2002, ar ko paredz īstenošanas kārtību Padomes Regulai (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (10) (turpmāk “īstenošanas noteikumi”), pirms Eiropas Savienības budžeta izdevumu saistību uzņemšanās tiek pieņemts finansēšanas lēmums, kurā nosaka ar izdevumiem saistītās darbības būtiskos elementus un kuru pieņem institūcija vai iestādes, kam institūcija deleģējusi pilnvaras.
            
         
               (10)
            
            
               Šajā lēmumā noteiktā plānotajam publiskajam iepirkumam atvēlētā budžeta kopsumma un paredzamais līgumu skaits un veids, kā arī paredzamais laika grafiks iepirkumu procedūru uzsākšanai ir pietiekami detalizēta kārtība īstenošanas noteikumu 90. panta 3. punkta izpratnē, tādēļ šis lēmums ir finansēšanas lēmums Finanšu regulas 75. panta nozīmē.
            
         
               (11)
            
            
               Saskaņā ar Direktīvas 2003/85/EK 80. panta 4. punktu Komisijai būtu jānoslēdz piegādes līgums ar ražotāju par antigēnu iegādi, piegādi un uzglabāšanu. Līgumā būtu jāparedz, ka līdz antigēnu piecu gadu garantijas perioda beigām ražotājs tos atpērk.
            
         
               (12)
            
            
               Direktīva 2003/85/EK paredz, ka informāciju par antigēnu vai atļauto vakcīnu daudzumiem un apakštipiem, kuri glabājas Savienības antigēnu un vakcīnu bankā, ir jāuzskata par klasificētu informāciju. Tāpēc nepublicē informāciju, kas izklāstīta šā lēmuma pielikumā un kas attiecas uz mutes un nagu sērgas vīrusa antigēnu daudzumiem un apakštipiem, kādus paredzēts iegādāties.
            
         
               (13)
            
            
               Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
            
         IR NOLĒMUSI ŠĀDI.
   1. pants
   1.   Komisija 2013. gada pirmajā pusgadā pasūta koncentrētus un inaktivētus mutes un nagu sērgas vīrusa antigēnus atbilstoši daudzumiem un apakštipiem, kas norādīti pielikuma tabulā.
   2.   Komisija nodrošina, ka 1. punktā minētie antigēni tiek piegādāti un glabāti divās norādītajās vietās ražotāja telpās, kā izklāstīts pielikuma tabulā.
   3.   Komisija īsteno 1. un 2. punktā minētos pasākumus sadarbībā ar ražotāju, kas ražo attiecīgos antigēnus, kuri jau glabājas Savienības antigēnu un vakcīnu bankā.
   2. pants
   1.   Kopienas finansiālais ieguldījums pasākumos, kas paredzēti 1. panta 1. un 2. punktā, ir 100 % no izmaksām, kas radušās, un tas nedrīkst pārsniegt EUR 3 000 000,00.
   2.   Komisija slēdz vienu piegādes līgumu ar ražotāju par 1. panta 1. punktā minēto antigēnu iegādi, piegādi un uzglabāšanu Savienības antigēnu un vakcīnu bankā, un par atpirkšanu līdz piecu gadu garantijas perioda beigām.
   3.   Veselības un patērētāju aizsardzības ģenerāldirektorāta ģenerāldirektors ir pilnvarots Komisijas vārdā parakstīt 2. punktā paredzēto līgumu.
   3. pants
   Šis lēmums ir finansēšanas lēmums Finanšu regulas 75. panta nozīmē.
   4. pants
   Saskaņā ar Direktīvas 2003/85/EK 80. panta 3. punktu šī lēmuma pielikumu nepublicē.
   
      Briselē, 2013. gada 30. janvārī
      
         
            Komisijas vārdā –
         
            Komisijas loceklis
         
         Tonio BORG
      
   
   
      (1)  OV L 306, 22.11.2003., 1. lpp.
   
      (2)  OV L 155, 18.6.2009., 30. lpp.
   
      (3)  OV L 368, 31.12.1991., 21. lpp.
   
      (4)  http://ec.europa.eu/food/animal/diseases/strategy/pillars/antigen-vaccine-banks-task-force_en.htm
   
      (5)  Ziņojums par EUFMD izpildu komitejas 83. sanāksmi Bukarestē, Rumānijā, 2012. gada 12. un 13. aprīlī, ir pieejams: http://www.fao.org/ag/againfo/commissions/eufmd/commissions/eufmd-home/reports/executive-committee/en/
   
      (6)  http://www.wrlfmd.org/ref_labs/ref_lab_reports/OIE-FAO%20FMD%20Ref%20Lab%20Report%20Jan-Mar%202012.pdf
   
      (7)  OV L 160, 23.6.2009., 27. lpp.
   
      (8)  Lēmums nav publicēts.
   
      (9)  OV L 248, 16.9.2002., 1. lpp.
   
      (10)  OV L 357, 31.12.2002., 1. lpp.